**MINISTROV GOVOR**

SVEČANO POTPISIVANJE UGOVORA U OVIRU OTVORENOG POZIVA „OBRAZOVANJE ZA PODUZETNIŠTVO I OBRT“ OPERATIVNOG PROGRAMA RAZVOJ LJUDSKIH POTENCIJALA 2007.-2013.

Dame i gospodo,

osobito mi je zadovoljstvo pozdraviti vas u ime Ministarstva rada i mirovinskoga sustava povodom svečanog potpisivanja 83 ugovora u okviru otvorenog poziva „Obrazovanje za poduzetništvo i obrt“ Operativnog programa Razvoj ljudskih potencijala 2007.-2013. Ukupni iznos dodijeljenih bespovratnih sredstava za odabrane najuspješnije projekte nakon provedenog natječajnog postupka je 17.910.643,15 kuna.

Uputio bih iskrene čestitke svima koji će danas potpisati ugovor. Svima onima koji su uložili mnogo truda i prijavili se na natječaj, ali ovaj puta nisu bili među odabranima poručujem da i dalje prate naše natječaje i da se nastave prijavljivati. Također bih pohvalio suradnju Ministarstva poduzetništva i obrta kao korisničke institucije i našeg ministarstva kao Upravljačkog tijela u pripremi natječaja, sudjelovanju u odabiru najboljih projekata, a posebno u rješavanju otvorenih pitanja i problema s kojima smo se susreli tijekom pripreme natječaja i odabira projekata.

Želim istaknuti kako je bitno pratiti promjene i potrebe na tržištu rada, te reagirati na njih kako bi se mogli nositi s povećanim zahtjevima sve konkurentnijeg okruženja. Naša je obveza doprinijeti osvještavanju dionika, ali i šire javnosti o važnosti stjecanja novih znanja i vještina traženih na tržištu rada, planiranjem mjera obrazovanja ili osposobljavanja nezaposlenih, ali i zaposlenih osoba.

Kako bi se smanjio ili barem ublažio jaz između potreba poslodavaca i raspoloživih ljudskih potencijala, sve više se uočava potreba za raznim oblicima formalnog i neformalnog obrazovanja u vidu raznih usavršavanja, dokvalifikacija i prekvalifikacija. Javne politike u području obrazovanja i zapošljavanja prepoznale su ovaj raskorak te su predvidjele mjere za njegovo premošćivanje.

Ministarstvo rada i mirovinskoga sustava kao resorno ministarstvo te Hrvatski zavod za zapošljavanje kao ključni akter tržišta rada imaju važnu ulogu u prevladavanju krize i poteškoća, te se kontinuirano prilagođavaju prisutnim fluktuacijama na tržištu rada.

Neophodno je stalno praćenje trendova u zapošljavanju, kako bi se na vrijeme poduzele odgovarajuće mjere, te nastavile provoditi aktivnosti na unapređenju suradnje usmjerene prema potrebama poslodavaca, radnika i nezaposlenih osoba.

Danas je u Hrvatskoj uz smanjenje stope nezaposlenih također potrebno zadržati zaposlenu osobu u radnom odnosu, a to smo postigli ovim natječajem budući da su ga poduzetnici i obrtnici prepoznali kao dodatnu mogućnost za podizanje kvalitete stručnog obrazovanja i usavršavanja. Isto tako komore, udruženja obrtnika, poduzetničke potporne institucije, udruge i jedinice lokalne i regionalne samouprave prepoznali su podizanje i poticanje poduzetničke kulture kao jednu od najvažnijih potreba u poduzetništvu.

Kad smo programirali ovaj natječaj željeli smo staviti naglasak na podizanje razine kvalitete stručnog obrazovanja i usavršavanja u poduzetništvu te usvajanje ključnih kompetencija za poduzetništvo.

Drugi aspekt koji smo htjeli naglasiti je poticanje poduzetničke kulture u društvu te razvoj pozitivnog odnosa prema cjeloživotnom učenju. Drago nam je da je prepoznat cilj natječaja, a najbolji pokazatelj navedenog je rekordni broj projektnih prijava unutar cijelog Operativnog programa Razvoj ljudskih potencijala 2007.-2013. – na natječaj je prijavljeno čak 467 projekata. Sam taj podatak pokazuje nam da smo dobro procijenili potrebe potencijalnih korisnika kad smo započeli suradnju s Ministarstvom poduzetništva i obrta te zajednički pripremili, kako se pokazalo, vrlo uspješan natječaj. Ovdje, naravno, nećemo stati. Sa zadovoljstvom možemo najaviti da će se obrazovanje za poduzetništvo i obrt financirati i u sklopu Operativnog programa „Učinkoviti ljudski potencijali“ 2014.-2020. Objava novog natječaja planira se za početak sljedeće godine.

Na kraju vam svima još jednom želim čestitati na uspjehu pri prijavi projekata, te vam želim isto tako uspješnu provedbu i maksimalno korištenje dodijeljenih sredstava.

**prof. dr. sc. Mirando Mrsić, dr. med.**